Gesonde gewoontes – vir 'n gesonde lewe - WelstandWelstand
Tuis / Gesondheidswenk / Gesonde gewoontes – vir 'n gesonde lewe
Gesonde gewoontes – vir 'n gesonde lewe
Woensdag | 14 Januarie | 2015
Geskryf deur: Medihelp (Vir meer oor ons sakpak voordele-opsies SMS "solidariteit" na 32291)
10 Mei is internasionale Beweeg vir Gesondheid Dag. Hierdie dag word deur ons eie Departement van Gesondheid ondersteun as deel van 'n wêreldwye beweging na 'n gesonder dieet, aktiwiteit en 'n gesonde lewenstyl.
'n Gesonde lewenstyl verseker 'n gesonde liggaam, wat minder siekte en meer lewenslus vir almal beteken. Daar is baie wat jy kan doen om 'n gesonder lewenstyl vir jou en jou familie te verseker, sonder om baie geld te spandeer. Hier is raad:
Sorg vir jou liggaam en dit sal vir jou sorg
By Medihelp fokus ons veral op die handhawing van 'n gesonde lewenstyl, aangesien dit kan keer dat jy later in jou lewe gesondheidsprobleme ontwikkel. Dit beteken dat almal van ons moet herbesin oor wat ons elke dag doen – ons moet oplet na wat ons eet, hoeveel ons slaap, of ons genoeg oefening kry en hoe ons stres hanteer.
Een van die doeltreffendste maniere om talle siektes en kwale te voorkom, is om die voedingswaarde van gesonde kosse tot ons voordeel te gebruik en dit by 'n gesonde lewenstyl te inkorporeer. Dis een van die beste lesse wat jy vir jou kinders kan leer, want ons volg gewoonlik ons ouers se voorbeeld wanneer ons besluit wat om te eet.
"Jy is wat jy eet" – volg 'n gebalanseerde dieet
Begin deur te dink oor wat jy eet, want kos voorsien jou van energie, beïnvloed hoe jou liggaam groei en homself genees, help om jou liggaam te beskerm, reguleer jou liggaamsfunksies en handhaaf jou gesondheid.
Om dus te verseker dat jou komplekse liggaamstelsels optimaal funksioneer, hou die volgende basiese beginsels in gedagte:
Die gemiddelde persoon benodig 'n wye verskeidenheid voedingstowwe in die regte hoeveelhede om gesond te bly – sluit dus kosse uit al die verskillende voedselgroepe by jou dieet in.
Eet liewer vyf tot ses kleiner etes pleks van drie groot maaltye per dag en moenie meer as twee tot drie ure tussen etes wag nie – eet dus 'n gesonde happie tussen etes. Probeer enige tipe vars vrugte, ongesoute grondboontjies en rosyntjies, volkoringkraakbeskuitjies en kaas, rou wortels of jogurt.
Moet nooit ontbyt oorslaan nie – as jy laat is, gryp sommer 'n vars vrug of lae-GI-ontbythappie op pad werk of skool toe.
Hou matigheid voor oë – jou proteïenporsie behoort net so groot soos die palm van jou hand te wees terwyl die helfte van jou bord uit groente en slaai/vrugte moet bestaan.
Drink baie water (wat skoon en veilig vir gebruik moet wees).
Kies laevetkossoorte (soos laevetjogurt, -melk, -maaskaas en -mayonnaise) en sny versadigde vette soos dierlike vette sover moontlik uit.
Kies liewer lae-GI-kosse wat langer neem om te verteer en te metaboliseer, soos volgraanprodukte, vars groente en vrugte vir volhoubare energie, en eet minder verwerkte kos wat hoog in suiker en sout is.
Kom aan die beweeg! Net 30 minute se oefening per dag kan jou baie goed doen
Kombineer jou gesonde dieet met matige oefening vir ten minste 30 minute per dag op die meeste dae van die week, om 'n gesonde lewenstyl te verseker. As jy in trane wil uitbars by die blote gedagte aan die trapmeule of gewigte by die gim, probeer alternatiewe vir oefening wat jy sal geniet. Die kanse is dan beter dat jy daarby sal hou. Hier is 'n paar idees:
Klim trappe eerder as om hysbak te ry;
Loop in stede van ry wanneer jy ookal kan;
Neem die honde om te gaan stap. Hulle entoesiasme is so aansteeklik dat jy nie anders kan as om dit te geniet nie;
Speel jagertjie of balspeletjies met jou kinders buite in die tuin of in 'n park. Dan kry jy sommer blootstelling aan natuurlike lig, wat saam met die oefening en kwaliteit gesinstyd net goed kan wees vir jou gemoedstoestand; of
Sluit by 'n dansklas aan. Dans is soveel pret, jy sal nie eens agterkom hoe die tyd verbyvlieg nie.
Pas ook die res van jou lewenstyl aan:
Drink baie gesonde, skoon water;
Eet min vet en sout;
Sny kos en drankies met 'n hoë suiker inhoud uit;
Gebruik min alkohol;
Kry genoeg slaap. Die meeste mense het ten minste agt ure slaap per nag nodig om behoorlik te kan funksioneer;
Kyk na jou emosionele welstand. Jy hoef nie 'n sielkundige te sien nie, maar maak seker jy't 'n sterk ondersteuningstelsel van liefdevolle vriende en familie met wie jy kan praat.
Bronne: Wêreldgesondheidsorganisasie, Suid Afrikaanse Departement van Gesondheid, Health24
Want die lewe gebeur – vir die goeie en slegte tye kry 'n privaat mediese fonds vanaf R918 pm. Vir meer inligting oor Medihelp se voordele opsies, SMS "Solidariteit" na 32291.